Kommissionens forordning (EF) nr. 1490/2002

af 14. august 2002

om yderligere bestemmelser for iværksættelsen af tredje fase af det arbejdsprogram, der er omhandlet i artikel 8, stk. 2, i Rådets direktiv 91/414/EØF, og om ændring af forordning (EF) nr. 451/2000

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(1), senest ændret ved Kommissionens direktiv 2002/48/EF(2), særlig artikel 8, stk. 2, andet afsnit, og

ud fra følgende betragtninger:

(1) Kommissionen skal inden for en tolvårs periode iværksætte et arbejdsprogram for gradvis undersøgelse af aktive stoffer, der var på markedet to år efter meddelelsen af direktiv 91/414/EØF. Første fase af dette program blev fastsat ved Kommissionens forordning (EØF) nr. 3600/92 af 11. december 1992 om de nærmere bestemmelser for iværksættelsen af første fase af det arbejdsprogram, der er omhandlet i artikel 8, stk. 2, i direktiv 91/414/EØF om markedsføring af plantebeskyttelsesmidler(3), senest ændret ved forordning (EF) nr. 2266/2000(4). Denne fase er i gang.

(2) Anden fase af arbejdsprogrammet blev fastsat ved Kommissionens forordning (EF) nr. 451/2000 af 28. februar 2000 om de nærmere bestemmelser for iværksættelsen af anden og tredje fase af det arbejdsprogram, der er omhandlet i artikel 8, stk. 2, i Rådets direktiv 91/414/EØF(5), og er også i gang.

(3) Forordning (EF) nr. 451/2000 indeholder bestemmelser om en tredje fase for et yderligere antal aktive stoffer, som ikke er omfattet af programmets første og anden fase. Producenter, der ønsker at få disse stoffer optaget i bilag I til direktiv 91/414/EØF, har forelagt detaljerede oplysninger om, hvor fuldstændigt deres dossier er, og om "endpoints" og har forpligtet sig til at levere en fuldstændig datapakke.

(4) Ifølge artikel 10, stk. 3, i forordning (EF) nr. 451/2000 fastsættes de nærmere bestemmelser for forelæggelsen af fuldstændige dossierer, fristen for forelæggelsen og gebyrordningen for de pågældende aktive stoffer i forbindelse med arbejdsprogrammets tredje fase af Kommissionen i en forordning, der vedtages i henhold til artikel 8, stk. 2, andet afsnit, i direktiv 91/414/EØF.

(5) Ved Europa-Parlamentets og Rådets forordning (EF) nr. 178/2002(6) blev Den Europæiske Fødevaresikkerhedsautoritet (EFSA) oprettet for at sikre, at EF har adgang til videnskabelig og teknisk bistand, der er uafhængig, effektiv og af høj kvalitet, for at opnå et højt sundhedsbeskyttelsesniveau i forbindelse med lovgivningen vedrørende fødevarers og foders sikkerhed. EFSA bør derfor deltage i arbejdsprogrammet for aktive stoffer, og dens rolle bør fastlægges hurtigst muligt.

(6) For at sikre, at medlemsstaterne modtager dossiererne på en overkommelig måde, bør de aktive stoffer, der skal vurderes, opdeles i to grupper med forskellige tidsfrister for indsendelse af dossiererne.

(7) I første omfang bør det endvidere være tilstrækkeligt, at anmelderne blot fremlægger en liste over de foreliggende forsøg og undersøgelser for de rapporterende medlemsstater, så medlemsstaterne kan finde ud af, om der findes en fuldstændig datapakke, der kan forelægges inden for den fastsatte frist. Hvis dataene ikke kan foreligge inden udløbet af den fastsatte frist, kan revurderingen af det aktive stof ikke færdiggøres inden for den tidsplan, der er fastsat i direktiv 91/414/EØF, og der bør derfor straks træffes afgørelse om ikke at optage det pågældende aktive stof i direktivets bilag I. Medlemsstaterne bør trække godkendelserne af produkter, der indeholder sådanne aktive stoffer, tilbage.

(8) Det indbyrdes forhold mellem producenterne, medlemsstaterne, Kommissionen og EFSA og de enkelte parters forpligtelser i forbindelse med programmets gennemførelse bør defineres på baggrund af erfaringerne fra programmets første og anden fase. For at programmet kan blive effektivt, er det nødvendigt, at alle parter samarbejder med hinanden, og at fristerne overholdes nøje. Der bør fastsættes stramme frister for alle dele af arbejdsprogrammets tredje fase, for at arbejdet kan afsluttes inden for et acceptabelt tidsrum. Ophører samarbejdet med anmelderne, er det umuligt at fortsætte vurderingsarbejdet på en effektiv måde, hvorfor det bør indstilles.

(9) For at sikre, at alle relevante oplysninger om et aktivt stofs eller dets restkoncentrationers potentielt skadelige virkninger tages i betragtning, bør der ved vurderingerne også medtages tekniske og videnskabelige oplysninger, som andre har fremlagt inden for de fastsatte frister.

(10) De forpligtelser, som anmelderne har med hensyn til, hvilket format oplysningerne skal have, indsendelsesfrister, og hvilke myndigheder de skal sendes til, bør fastlægges.

(11) Vurderingsopgaverne bør fordeles mellem medlemsstaternes myndigheder. For hvert aktivt stof bør der derfor udpeges en rapporterende medlemsstat. Den rapporterende medlemsstat bør bedømme anmeldernes kontrol af, om dossiererne er fuldstændige, og undersøge og vurdere de fremlagte oplysninger. Den bør forelægge EFSA resultaterne af vurderingen og anbefale Kommissionen, hvilken afgørelse der bør træffes om det pågældende aktive stof.

(12) Medlemsstaterne bør sende udkast til deres vurderingsrapporter til EFSA. De rapporterende medlemsstaters rapportudkast bør revideres af EFSA, før de forelægges for Den Stående Komité for Fødevarekæden og Dyresundhed

(13) For at undgå dobbeltarbejde og især gentagelse af forsøg på hvirveldyr bør producenterne tilskyndes til at forelægge fælles dossierer.

(14) Efter at et aktivt stof er optaget i bilag I til direktiv 91/414/EØF, bør muligheden for at markedsføre plantebeskyttelsesmidler i henhold til direktivets artikel 13 ikke være betinget af, at stoffet er anmeldt, og at der er forelagt et dossier herfor. Erhvervsdrivende, der ikke har indgivet anmeldelser, bør derfor på ethvert stadium i vurderingsprocessen kunne informeres om eventuelle yderligere krav i forbindelse med fortsat markedsføring af plantebeskyttelsesmidler, der indeholder et aktivt stof, som er til vurdering.

(15) Procedurerne i denne forordning bør ikke være til hinder for de procedurer og foranstaltninger, der skal gennemføres som led i andre EF-retsforskrifter, herunder Rådets direktiv 79/117/EØF af 21. december 1978 om forbud mod markedsføring og anvendelse af plantebeskyttelsesmidler indeholdende visse virksomme stoffer(7), senest ændret ved akten vedrørende Østrigs, Finlands og Sveriges tiltrædelse, hvis Kommissionen får oplysninger, der viser, at direktivets krav kan opfyldes.

(16) Det bør modvirkes, at der anvendes antimikrobielle midler fra klasser, der kan eller rent faktisk anvendes i humanmedicin eller veterinærmedicin, til plantebeskyttelsesmidler. To af de stoffer, der omfattes af denne forordning, kasugamycin og streptomycin, tilhører denne kategori(8). Indtil der træffes afgørelse om, hvorvidt de skal optages i bilag I, bør deres anvendelse fortsat begrænses og kun tillades, hvis det er absolut nødvendigt. Til vurdering af dem kræves der oplysninger om antimikrobiel resistens.

(17) Denne forordning tilsidesætter ikke EF's forpligtelser med hensyn til methylbromid i henhold til Montreal-protokollen.

(18) Hvis det viser sig, at ansvars- og arbejdsbyrden er ulige fordelt mellem de rapporterende medlemsstater, bør der kunne udpeges en anden medlemsstat som rapporterende medlemsstat for et bestemt aktivt stof i stedet for den medlemsstat, som oprindeligt var udpeget.

(19) For at finansiere denne fase af arbejdsprogrammet bør der betales et gebyr til medlemsstaterne for behandling og vurdering af dossierer ud over det gebyr, der i forvejen betales for vurdering af anmeldelser i henhold til artikel 13 i forordning (EF) nr. 451/2000.

(20) I henhold til forordning (EF) nr. 451/2000 er sidste frist for forelæggelse af en fuldstændig datapakke for aktive stoffer, der er omfattet af arbejdsprogrammets tredje fase, 25. maj 2003. Ifølge forordningen fastsættes de nærmere bestemmelser for forelæggelsen af fuldstændige dossierer på et senere tidspunkt. Med henblik på en effektiv tilrettelæggelse af arbejdsprogrammet er det ikke nødvendigt at forelægge fuldstændige datapakker kort før, der skal forelægges fuldstændige dossierer. For at forhindre, at aktive stoffer uden fuldstændige datapakker bliver på markedet, bør der dog forelægges en liste over disponible data, mens der kun bør forelægges fuldstændige datapakker i særtilfælde og efter anmodning.

(21) Der bør foretages ændringer i forordning (EF) nr. 451/2000.

(22) De i denne forordning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

UDSTEDT FØLGENDE FORORDNING:

Artikel 1

Emne og anvendelsesområde

1. Ved denne forordning fastsættes der yderligere bestemmelser for iværksættelsen af tredje fase af det arbejdsprogram, der er omhandlet i artikel 8, stk. 2, i direktiv 91/414/EØF, med hensyn til den fortsatte vurdering af aktive stoffer, der er anmeldt i henhold til forordning (EF) nr. 451/2000.

2. Artikel 6, stk. 2 og 3 samt stk. 4, andet afsnit, i direktiv 91/414/EØF gælder ikke for et stof i bilag I til denne forordning, så længe de i forordningen fastsatte procedurer ikke er afsluttet med hensyn til det pågældende stof.

3. Denne forordning berører ikke:

a) medlemsstaternes vurderinger af aktive stoffer i bilag I, især med henblik på forlængelser af godkendelser i henhold til artikel 4, stk. 4, i direktiv 91/414/EØF

b) Kommissionens vurderinger i henhold til artikel 5, stk. 5, i direktiv 91/414/EØF

c) vurderinger i henhold til direktiv 79/117/EØF.

Artikel 2

Definitioner

Ved anvendelsen af denne forordning gælder definitionerne i direktiv 91/414/EØF.

Desuden gælder følgende definitioner:

a) Ved "anmelder" forstås en fysisk eller juridisk person som nævnt i bilag II, der har indgivet en anmeldelse i henhold til forordning (EF) nr. 451/2000.

b) Ved "komité" forstås Den Stående Komité for Fødevarekæden og Dyresundhed, jf. artikel 19 i direktiv 91/414/EØF.

c) Ved "dataliste" forstås en liste over alle disponible data, der skal indgå i den fuldstændige datapakke.

d) Ved "fuldstændig datapakke" forstås oplysninger og undersøgelsesresultater, der er tilstrækkelige til at opfylde kravene i bilag II og III til direktiv 91/414/EØF i forbindelse med en begrænset række repræsentative anvendelsesformål for det pågældende aktive stof.

Artikel 3

Medlemsstaternes myndigheder

1. Medlemsstaterne overdrager ansvaret for, at deres forpligtelser i henhold til det arbejdsprogram, der er nævnt i artikel 8, stk. 2, i direktiv 91/414/EØF, overholdes, til en eller flere myndigheder.

2. Hver medlemsstat udpeger en myndighed, jf. bilag III, der skal koordinere og sørge for al den kontakt med anmeldere, andre medlemsstater, Kommissionen og Den Europæiske Fødevaresikkerhedsautoritet (EFSA), der er nødvendig ifølge denne forordning. Medlemsstaterne giver Kommissionen, EFSA og de andre medlemsstaters koordinerende myndigheder nærmere oplysninger om den koordinerende myndighed, de har udpeget, og om eventuelle ændringer.

Artikel 4

Foranstaltninger i tilfælde af ulige fordeling

Hvis det ved den vurdering, der er nævnt i artikel 9 og 10, viser sig, at ansvars- og arbejdsbyrden er ulige fordelt mellem de rapporterende medlemsstater, kan der efter proceduren i artikel 19 i direktiv 91/414/EØF træffes afgørelse om at udpege en anden medlemsstat som rapporterende medlemsstat for et bestemt aktivt stof i stedet for den medlemsstat, som oprindeligt var udpeget.

I så fald skal den oprindelige rapporterende medlemsstat underrette de berørte anmeldere og videregive al korrespondance og information, den har modtaget som rapporterende medlemsstat for det aktive stof, til den nyudpegede rapporterende medlemsstat. Den oprindelige rapporterende medlemsstat tilbagebetaler det gebyr, der er nævnt i artikel 17, til anmelderne, undtagen den del, der er nævnt i samme artikels stk. 2, litra d). Den nyudpegede rapporterende medlemsstat anmoder herefter anmelderne om at betale det gebyr, der er nævnt i artikel 17, undtagen den del, der er nævnt i samme artikels stk. 2, litra d).

Artikel 5

Anmeldere, der ikke længere ønsker at deltage, eller nye anmeldere

1. Hvis en anmelder beslutter at ville ophøre med at deltage i arbejdsprogrammet for et aktivt stof, skal han straks informere den rapporterende medlemsstat, Kommissionen, EFSA og de øvrige anmeldere af dette stof herom og angive årsagerne. Hvis en anmelder ophører med at deltage eller undlader at opfylde sine forpligtelser i henhold til denne forordning, afsluttes procedurerne i artikel 9 og 10 for det pågældende dossier.

2. Hvis en anmelder aftaler med en anden producent, at denne skal afløse anmelderen med henblik på videre deltagelse i arbejdsprogrammet i henhold til denne forordning, skal anmelderen og den anden producent ved en fælles erklæring underrette den rapporterende medlemsstat, Kommissionen og EFSA om, at den anden producent afløser den oprindelige anmelder og vil udføre anmelderens pligter i henhold til artikel 6, 7, 9, 10 og 11. De skal samtidig sørge for, at de øvrige anmeldere af det pågældende aktive stof bliver informeret. Den anden producent hæfter da sammen med den oprindelige anmelder for eventuelle restgebyrer, som skal erlægges i forbindelse med anmelderens ansøgning efter den ordning, som den rapporterende medlemsstat har fastsat i henhold til artikel 17.

3. Alle fremlagte oplysninger skal være tilgængelige for de rapporterende medlemsstater, Kommissionen og EFSA.

Artikel 6

Forelæggelse og kontrol af datalister

1. Senest den 23. maj 2003 forelægger hver enkelt anmelder datalister for de aktive stoffer, der er nævnt i bilag I, for den relevante rapporterende medlemsstat med kopi til EFSA.

Foreligger der flere anmeldelser for et aktivt stof, der er nævnt i bilag I, skal de pågældende anmeldere træffe alle rimelige foranstaltninger til at forelægge datalisterne i fællesskab.

Hvis ikke alle de berørte anmeldere har været med til at fremlægge en dataliste, skal der redegøres for, hvilken indsats der er gjort for at få alle med, og hvorfor nogle anmeldere har valgt ikke at deltage.

Har mere end en anmelder anmeldt et aktivt stof, skal anmelderne for hver undersøgelse, der involverer hvirveldyr, gøre rede for, hvad de har gjort for at undgå dobbeltundersøgelser, og eventuelt angive årsagerne til, at der bør gennemføres dobbeltundersøgelser.

2. Datalisterne udarbejdes i det format, der fastsættes efter proceduren i artikel 19 i direktiv 91/414/EØF. Anmelderne skal opbevare den fuldstændige datapakke som nævnt i artikel 10, stk. 4, i forordning (EF) nr. 451/2000, så den er til rådighed. Efter skriftlig anmodning fra den rapporterende medlemsstat eller Kommissionen stiller anmelderen straks den ønskede del af datapakken eller den fuldstændige datapakke til rådighed.

3. Den rapporterende medlemsstat gennemgår datalisterne for at fastslå, om det fremgår, at der er en fuldstændig datapakke klar til at blive forelagt. For de aktive stoffer, med hensyn til hvilke en rapporterende medlemsstat mener, at der ikke er nogen fuldstændig datapakke klar, anmoder medlemsstaten anmelderen om straks at forelægge en fuldstændig datapakke og kontrollerer, om den er fuldstændig. Den rapporterende medlemsstat sender resultaterne af kontrollen til Kommissionen senest tre måneder efter at have modtaget datalisterne.

4. Den rapporterende medlemsstat underretter straks Kommissionen om de tilfælde, hvor den mener, at der ikke foreligger nogen fuldstændig datapakke for et aktivt stof. Efter proceduren i artikel 19 i direktiv 91/414/EØF afgøres det, om der foreligger en fuldstændig datapakke.

5. Konkluderes det, at der ikke foreligger nogen fuldstændig datapakke for et bestemt aktivt stof, træffer Kommissionen i henhold til artikel 8, stk. 2, fjerde afsnit, i direktiv 91/414/EØF afgørelse om, at det pågældende aktive stof ikke skal optages i direktivets bilag I.

6. Medmindre Kommissionen underretter anmelderen om, at der ikke foreligger nogen fuldstændig datapakke for et bestemt aktivt stof, skal anmelderen forelægge de dossierer, der er nævnt i artikel 7, stk. 2 og 3, inden udløbet af de frister, der er fastsat i artikel 7, stk. 1.

Artikel 7

Forelæggelse af dossierer

1. Anmelderen forelægger den relevante rapporterende medlemsstat et resumé som nævnt i stk. 2 og et fuldstændigt dossier som nævnt i stk. 3 senest den 30. november 2003 for aktive stoffer i bilag I, del A, og senest den 30. november 2004 for aktive stoffer i bilag I, del B.

Foreligger der flere anmeldelser for et aktivt stof, der er nævnt i bilag I, skal de pågældende anmeldere træffe alle rimelige foranstaltninger til at forelægge dossiererne i fællesskab.

Hvis ikke alle de berørte anmeldere har været med til at fremlægge et dossier, skal der redegøres for, hvilken indsats der er gjort for at få alle med, og hvorfor nogle anmeldere har valgt ikke at deltage.

Har mere end en anmelder anmeldt et aktivt stof, skal anmelderne for hver undersøgelse, der involverer hvirveldyr, gøre rede for, hvad de har gjort for at undgå dobbeltundersøgelser, og eventuelt angive årsagerne til, at der bør gennemføres dobbeltundersøgelser.

2. Resuméet skal indeholde følgende:

a) en kopi af anmeldelsen; i tilfælde af en fælles ansøgning fra flere producenter en kopi af anmeldelserne i henhold til artikel 10 i forordning (EF) nr. 451/2000 og navnet på den person, som producenterne har udpeget som ansvarlig for det fælles dossier og forelæggelsen af dossieret i overensstemmelse med denne forordning

b) en begrænset række repræsentative anvendelsesformål for det aktive stof, med hensyn til hvilke det ved hjælp af de data, anmelderen har forelagt i dossieret, dokumenteres, at kriterierne i artikel 5 i direktiv 91/414/EØF for optagelse af det aktive stof i direktivets bilag I kan opfyldes for et eller flere præparater

c) i) for hvert punkt i bilag II til direktiv 91/414/EØF resuméer og resultater af undersøgelser og forsøg med navnet på den person eller det institut, der har gennemført forsøgene

ii) de samme oplysninger som nævnt i nr. i) for hvert punkt i bilag III til direktiv 91/414/EØF, som er relevante for vurderingen af kriterierne i direktivets artikel 5 for et eller flere præparater, som er repræsentative for de anvendelsesformål, der er nævnt i litra b), idet der tages højde for, at manglende data i det fremsendte bilag II-dossier som følge af den foreslåede begrænsede række repræsentative anvendelsesformål for det aktive stof kan medføre restriktioner for optagelsen i direktivets bilag I

iii) for aktive stoffer i bilag I, del B, bevis for, at undersøgelser, der endnu ikke er fuldstændigt afsluttet, er bestilt som krævet i henhold til artikel 10, stk. 4, i forordning (EF) nr. 451/2000, med tilsagn om, at de vil blive fremlagt senest den 31. maj 2005

d) en tjekliste, som anmelderen skal udfylde, og som viser, at dossieret er fuldstændigt.

3. Det fuldstændige dossier skal fysisk indeholde de individuelle forsøgs- og undersøgelsesrapporter vedrørende alle de oplysninger, der er nævnt i stk. 2, litra c), eller det bevismateriale, som er nævnt i stk. 2, litra c), nr. iii), hvis arbejdet endnu ikke er afsluttet.

4. Medlemsstaterne skal fastsætte, hvor mange eksemplarer anmelderne skal forelægge af hvert resumé og fuldstændigt dossier og i hvilket format. Medlemsstaterne skal ved fastsættelsen af dossierernes format tage hensyn til de anbefalinger, som er fremsat efter proceduren i artikel 19 i direktiv 91/414/EØF.

5. Er dossiererne eller dele af dem ikke modtaget inden udløbet af den fastsatte frist, underretter den rapporterende medlemsstat Kommissionen og EFSA inden for en frist på to måneder med angivelse af anmeldernes begrundelse for forsinkelsen.

6. På grundlag af de oplysninger, som den rapporterende medlemsstat har sendt i henhold til stk. 5, afgør Kommissionen, om anmelderen har dokumenteret, at den forsinkede forelæggelse af dossieret skyldes force majeure. I bekræftende fald fastsætter den en ny frist for forelæggelse af et dossier, der opfylder kravene i stk. 2 og 3, efter proceduren i artikel 19 i direktiv 91/414/EØF.

7. Kommissionen træffer som fastsat i artikel 8, stk. 2, fjerde afsnit, i direktiv 91/414/EØF afgørelse om, at et aktivt stof, for hvilket der ikke er modtaget noget dossier inden for den fastsatte frist, ikke skal optages i direktivets bilag I.

Artikel 8

Tredjemands indsendelse af oplysninger

Sidste frist for indsendelse af oplysninger, som kan bidrage til vurderingen, især med hensyn til det aktive stofs eller dets restkoncentrationers potentielt skadelige virkninger på menneskers og dyrs sundhed og miljøet, til de rapporterende medlemsstater er den 30. november 2003 for stoffer i bilag I, del A, og den 30. november 2004 for stoffer i bilag I, del B. Den rapporterende medlemsstat videresender eventuelle oplysninger, den modtager, til EFSA.

Artikel 9

Kontrol af, om dossiererne er fuldstændige

1. En medlemsstat skal for hvert aktivt stof, som den er udpeget som rapporterende medlemsstat for, gennemgå de dossierer, der er nævnt i artikel 7, stk. 2 og 3, og gennemgå anmeldernes tjekliste. Den rapporterende medlemsstat skal senest seks måneder efter at have modtaget alle dossierer for et aktivt stof sende EFSA og Kommissionen en rapport om, hvorvidt dossiererne er fuldstændige.

EFSA gennemgår rapporterne fra de rapporterende medlemsstater og informerer Kommissionen om, hvorvidt dossiererne er fuldstændige.

For de aktive stoffer, med hensyn til hvilke et eller flere dossierer betragtes som fuldstændige, foretager den rapporterende medlemsstat den vurdering, der er nævnt i artikel 10, medmindre EFSA senest to måneder efter at have modtaget medlemsstatens rapport underretter den rapporterende medlemsstat og Kommissionen om, at den ikke betragter dossieret som fuldstændigt.

For de aktive stoffer, som dossieret skal gøres fuldstændigt for, jf. artikel 7, stk. 2, litra c), nr. iii), skal der i rapporten anføres en dato for, hvornår dossieret senest er fuldstændigt, og for, hvornår den i artikel 10 nævnte vurdering kan begynde.

2. For de aktive stoffer, for hvilke der ifølge en rapporterende medlemsstat eller EFSA ikke foreligger et fuldstændigt dossier efter artikel 7, stk. 2 og 3, forelægger Kommissionen den rapporterende medlemsstats eller EFSA's rapport for komitéen senest tre måneder efter at have modtaget den. Efter proceduren i artikel 19 i direktiv 91/414/EØF skal det afgøres, om et dossier kan betragtes som fuldstændigt efter artikel 7, stk. 2 og 3.

3. Kommissionen træffer som fastsat i artikel 8, stk. 2, fjerde afsnit, i direktiv 91/414/EØF afgørelse om, at et aktivt stof, for hvilket der ikke er modtaget et fuldstændigt dossier inden for den fastsatte frist, ikke skal optages i direktivets bilag I.

Artikel 10

Den rapporterende medlemsstats vurdering

1. Den rapporterende medlemsstat vurderer og aflægger kun rapport om de aktive stoffer, med hensyn til hvilke det er blevet fastslået, at der foreligger mindst et fuldstændigt dossier, jf. artikel 9. For disse aktive stoffer vurderer og aflægger den kun rapport om de fuldstændige dossierer, mens den kontrollerer de aktive stoffers identitet og urenheder i forbindelse med de øvrige dossierer. Den rapporterende medlemsstat tager de oplysninger om potentielt farlige virkninger i betragtning, der er nævnt i andre dossierer, som er forelagt af en anmelder eller af tredjemand i henhold til artikel 8. Den sender EFSA et rapportudkast om sin vurdering af dossieret så hurtigt som muligt og senest 12 måneder, efter at dossieret er blevet fundet fuldstændigt. Udkastet til vurderingsrapporten udarbejdes i det format, der anbefales efter proceduren i artikel 19 i direktiv 91/414/EØF.

Samtidig anbefaler den rapporterende medlemsstat Kommissionen,

- enten at det aktive stof optages i bilag I til direktiv 91/414/EØF, med angivelse af optagelsesbetingelserne

- eller at det aktive stof ikke optages i direktivets bilag I, med angivelse af begrundelsen herfor.

Den rapporterende medlemsstat skal i udkastet til vurderingsrapporten især henvise til de forsøgs- og undersøgelsesrapporter for hvert punkt i bilag II og III til direktiv 91/414/EØF, som er lagt til grund for vurderingen. Henvisningen skal have form af en liste over forsøgs- og undersøgelsesrapporter med angivelse af titel og forfatter eller forfattere, datoen for forsøgs- eller undersøgelsesrapporten og offentliggørelsesdatoen, den for forsøget eller undersøgelsen fulgte retningslinje, indehaverens navn og eventuelt indehaverens eller anmelderens krav om databeskyttelse. For de øvrige angivne kilder til de aktive stoffer, for hvilke dossieret ikke betragtes som fuldstændigt, skal det også nævnes, om de aktive stoffer kan anses for sammenlignelige efter artikel 13, stk. 5, i direktiv 91/414/EØF.

2. Uden at dette berører artikel 7 i direktiv 91/414/EØF, accepteres fremlæggelse af nye undersøgelser ikke, bortset fra de undersøgelser, som er omhandlet i artikel 10, stk. 4, i forordning (EF) nr. 451/2000. Den rapporterende medlemsstat kan dog anmode anmelderne om at indsende yderligere data, der er nødvendige til belysning af dossieret. I den forbindelse fastsætter den rapporterende medlemsstat en frist for indsendelsen af dataene. Denne frist har ikke nogen indflydelse på fristen for aflevering af den rapport, der er nævnt i stk. 1.

Den rapporterende medlemsstat kan, når den begynder at undersøge dossieret, høre eksperter fra EFSA og anmode om yderligere tekniske eller videnskabelige oplysninger fra andre medlemsstater til brug ved vurderingen. Den rapporterende medlemsstat kan foretage vurderingen sammen med en anden rapporterende medlemsstat.

Den rapporterende medlemsstat anmoder anmelderne om at sende et ajourført resumé til EFSA og de andre medlemsstater og efter anmodning til Kommissionen samtidig med, at den rapporterende medlemsstats udkast til vurderingsrapport sendes til EFSA.

Medlemsstaterne, Kommissionen eller EFSA kan via den rapporterende medlemsstat anmode om, at anmelderne også sender dem et ajourført fuldstændigt dossier eller dele deraf.

3. Så snart en rapporterende medlemsstat bliver klar over, at den ikke vil kunne overholde den frist, der i stk. 1 er fastsat for indsendelse af udkastet til vurderingsrapport til EFSA, underretter den Kommissionen og EFSA herom og angiver årsagerne til forsinkelsen. Om nødvendigt kan ansvaret for at behandle et aktivt stof overdrages til en anden medlemsstat efter proceduren i artikel 19 i direktiv 91/414/EØF.

Artikel 11

EFSA's vurdering

1. Senest 30 dage efter at have modtaget det ajourførte resumé og udkastet til vurderingsrapport som nævnt i artikel 10, stk. 1, anerkender EFSA modtagelsen af rapporten over for den rapporterende medlemsstat. I særtilfælde, hvor udkastet til vurderingsrapport helt klart ikke opfylder kravene til det format, som Kommissionen har anbefalet, aftaler Kommissionen med EFSA og den rapporterende medlemsstat, hvornår der skal forelægges en ændret rapport. Fristen må højst være på fire måneder.

2. EFSA rundsender den rapporterende medlemsstats udkast til vurderingsrapport til medlemsstaterne og kan tilrettelægge en høring af eksperter, herunder fra den rapporterende medlemsstat. EFSA kan høre nogle eller alle anmeldere af aktive stoffer, der er anført i bilag I, om rapporten eller dele af rapporten om det relevante aktive stof.

Uden at dette berører artikel 7 i direktiv 91/414/EØF, accepteres fremlæggelse af nye undersøgelser ikke, bortset fra de undersøgelser, som er omhandlet i artikel 10, stk. 4, i forordning (EF) nr. 451/2000. Den rapporterende medlemsstat kan efter aftale med EFSA anmode anmelderne om inden for bestemte frister at fremlægge yderligere data, som den selv eller EFSA finder nødvendige til belysning af dossieret.

3. EFSA stiller efter særskilt anmodning følgende oplysninger til rådighed eller giver interesserede adgang til at gøre sig bekendt med dem:

a) de oplysninger, der er nævnt i artikel 10, stk. 1, sidste afsnit, dog bortset fra oplysninger, der er accepteret som fortrolige i overensstemmelse med artikel 14 i direktiv 91/414/EØF

b) det aktive stofs navn

c) indholdet af det rene aktive stof i det fremstillede produkt

d) den liste over data, der kræves for at vurdere, om det aktive stof eventuelt kan optages i bilag I til direktiv 91/414/EØF, først som anført i den rapporterende medlemsstats rapport og dernæst som færdiggjort af EFSA

e) udkastet til vurderingsrapport, dog bortset fra oplysninger, der er accepteret som fortrolige i overensstemmelse med artikel 14 i direktiv 91/414/EØF.

4. EFSA vurderer den rapporterende medlemsstats udkast til vurderingsrapport og afgiver udtalelse om, hvorvidt det aktive stof kan forventes at opfylde sikkerhedskravene i direktiv 91/414/EØF, til Kommissionen senest et år efter at have modtaget udkastet til vurderingsrapport. Eventuelt afgiver EFSA udtalelse om de mulige alternativer, der hævdes at opfylde sikkerhedskravene. Kommissionen og EFSA aftaler en tidsplan for afgivelsen af udtalelser for at lette planlægningen af arbejdet. Kommissionen og EFSA aftaler, i hvilken form EFSA's udtalelse skal fremlægges.

Artikel 12

Fremlæggelse af et direktivudkast eller et beslutningsudkast

Senest seks måneder efter at have modtaget EFSA's udtalelse som nævnt i artikel 11, stk. 4, fremlægger Kommissionen et udkast til revideret vurderingsrapport. Uden at foregribe et eventuelt forslag, Kommissionen måtte fremsætte med henblik på at ændre bilaget til direktiv 79/117/EØF, forelægger den komitéen følgende på grundlag af den endelige reviderede vurderingsrapport:

a) et udkast til direktiv om optagelse af det aktive stof i bilag I til direktiv 91/414/EØF, eventuelt med fastlæggelse af betingelserne, herunder fristen, for optagelsen, eller

b) et udkast til beslutning rettet til medlemsstaterne, hvorefter de skal trække godkendelserne af plantebeskyttelsesmidler, der indeholder det aktive stof tilbage, jf. artikel 8, stk. 2, fjerde afsnit, i direktiv 91/414/EØF, fordi det pågældende aktive stof ikke er optaget i direktivets bilag I, med angivelse af årsagerne til, at det ikke er optaget.

Direktivet eller beslutningen vedtages efter proceduren i artikel 19 i direktiv 91/414/EØF.

Artikel 13

Den endelige reviderede vurderingsrapport

Når Kommissionen fremlægger et udkast til direktiv eller beslutning efter artikel 12, fremlægger den samtidig konklusionerne af komitéens undersøgelse i form af en endelig revideret vurderingsrapport, der nævnes i det kortfattede mødereferat. Offentligheden skal have mulighed for aktindsigt i den endelige reviderede vurderingsrapport, dog bortset fra de dele af den, der vedrører fortrolige oplysninger, som er indeholdt i dossiererne og accepteret som sådanne i overensstemmelse med artikel 14 i direktiv 91/414/EØF.

Artikel 14

Suspension af frister

Hvis Kommissionen for et stof, der er nævnt i bilag I, fremlægger et forslag om totalt forbud efter direktiv 79/117/EØF, suspenderes de i denne forordning fastsatte frister, indtil der er truffet afgørelse om forslaget. Hvis Rådet træffer afgørelse om totalt forbud mod stoffet i henhold til direktiv 79/117/EØF, ophører proceduren efter denne forordning.

Artikel 15

Foranstaltninger truffet af medlemsstaterne

Medlemsstater, der påtænker at træffe foranstaltninger til at trække et plantebeskyttelsesmiddel, der indeholder et aktivt stof, tilbage fra markedet eller at indføre strenge restriktioner for anvendelsen af det på basis af oplysninger i de dossierer, som er nævnt i artikel 7, eller i den rapport om det aktive stof, som er nævnt i artikel 10, underretter hurtigst muligt Kommissionen, EFSA, de øvrige medlemsstater og anmelderne med begrundelse for de påtænkte foranstaltninger.

Artikel 16

Foreløbig rapport

Alle medlemsstaterne sender Kommissionen og EFSA en rapport om, hvordan vurderingen af det aktive stof, som de er rapporterende medlemsstat for, skrider frem. Rapporten skal foreligge senest den 30. november 2004 for de aktive stoffer i bilag I, del A, og senest den 30. november 2005 for de aktive stoffer i bilag I, del B.

Artikel 17

Gebyrer

1. Medlemsstaterne indfører en ordning, hvorefter anmelderne forpligtes til at betale et gebyr for den administrative behandling og vurderingen af dossierer.

2. Til det formål

a) opkræver medlemsstaterne et gebyr for hvert dossier, der indgives

b) sørger medlemsstaterne for, at gebyret fastsættes på en transparent måde, så det svarer til de reelle omkostninger ved undersøgelsen og den administrative behandling af et dossier; dette udelukker dog ikke, at medlemsstaterne anvender en fast gebyrskala baseret på gennemsnitsomkostningerne til beregning af det samlede gebyr

c) sørger medlemsstaterne for, at gebyret i overensstemmelse med de udstukne retningslinjer går til den organisation i hver medlemsstat, der er anført i bilag IV, og at gebyrprovenuet udelukkende anvendes til at finansiere de omkostninger, medlemsstaten rent faktisk har i forbindelse med vurderingen og den administrative behandling af de dossierer, som den er rapporterende medlemsstat for, eller til at finansiere generelle foranstaltninger til overholdelse af deres forpligtelser som rapporterende medlemsstater efter artikel 9 eller 10

d) kræver medlemsstaterne, at en første del af gebyret til dækning af den rapporterende medlemsstats omkostninger i forbindelse med opfyldelsen af dens forpligtelser i henhold til artikel 6 og 9 betales på tidspunktet for indgivelsen af de datalister, der er nævnt i artikel 6; denne del tilbagebetales ikke under nogen omstændigheder.

Artikel 18

Andre skatter, afgifter og gebyrer

Artikel 17 indskrænker ikke medlemsstaternes ret til i overensstemmelse med traktaten at opretholde eller indføre andre skatter, afgifter eller gebyrer i forbindelse med godkendelse, markedsføring, anvendelse og kontrol af aktive stoffer og plantebeskyttelsesmidler end det gebyr, der er omhandlet i artikel 17.

Artikel 19

Midlertidige foranstaltninger

Hvis det er nødvendigt, kan Kommissionen i særlige tilfælde træffe relevante midlertidige foranstaltninger som fastsat i artikel 8, stk. 2, tredje afsnit, i direktiv 91/414/EØF for anvendelsesformål, med hensyn til hvilke der er fremlagt yderligere teknisk bevis for, at der er et væsentligt behov for fortsat anvendelse af det aktive stof, og at der ikke findes noget effektivt alternativ.

Artikel 20

Ændring af forordning (EF) nr. 451/2000

I forordning (EF) nr. 451/2000 foretages følgende ændringer:

1) Artikel 8 affattes således: "Artikel 8

De rapporterende medlemsstaters og EFSA's vurdering af dossierer

1. Den rapporterende medlemsstat vurderer og aflægger kun rapport om de aktive stoffer, med hensyn til hvilke det er blevet fastslået, at der foreligger mindst et fuldstændigt dossier, jf. artikel 6, stk. 2 og 3. For disse aktive stoffer vurderer og aflægger den kun rapport om de fuldstændige dossierer, mens den kontrollerer de aktive stoffers identitet og urenheder i forbindelse med de øvrige dossierer. Den rapporterende medlemsstat tager de oplysninger om potentielt farlige virkninger i betragtning, der er nævnt i andre dossierer, som er forelagt af en anmelder eller af tredjemand i henhold til artikel 5, stk. 4, litra d). Den sender Den Europæiske Fødevaresikkerhedsautoritet (EFSA) et rapportudkast om sin vurdering af dossieret så hurtigt som muligt og senest 12 måneder, efter at dossieret er blevet fundet fuldstændigt. Udkastet til vurderingsrapporten udarbejdes i det format, der anbefales efter proceduren i direktivets artikel 19.

Samtidig anbefaler den rapporterende medlemsstat Kommissionen,

- enten at det aktive stof optages i direktivets bilag I, med angivelse af optagelsesbetingelserne

- eller at det aktive stof ikke optages i direktivets bilag I, med angivelse af begrundelsen herfor.

Den rapporterende medlemsstat skal i udkastet til vurderingsrapporten især henvise til de forsøgs- og undersøgelsesrapporter for hvert punkt i direktivets bilag II og III, som er lagt til grund for vurderingen. Henvisningen skal have form af en liste over forsøgs- og undersøgelsesrapporter med angivelse af titel og forfatter eller forfattere, datoen for forsøgs- eller undersøgelsesrapporten og offentliggørelsesdatoen, den for forsøget eller undersøgelsen fulgte retningslinje, indehaverens navn og eventuelt indehaverens eller anmelderens krav om databeskyttelse. For de øvrige angivne kilder til de aktive stoffer, for hvilke dossieret ikke betragtes som fuldstændigt, skal det også angives, om de aktive stoffer kan anses for sammenlignelige efter direktivets artikel 13, stk. 5.

2. Uden at dette berører direktivets artikel 7, accepteres fremlæggelse af nye undersøgelser ikke, bortset fra de undersøgelser, som er omhandlet i artikel 6, stk. 2, litra c), tredje led. Den rapporterende medlemsstat kan anmode anmelderne om at fremlægge yderligere data, der er nødvendige til belysning af dossieret. I den forbindelse fastsætter den rapporterende medlemsstat en frist for indsendelsen af dataene. Denne frist har ikke nogen indflydelse på fristen for aflevering af den rapport, der er nævnt i stk. 1.

Den rapporterende medlemsstat kan fra denne undersøgelses begyndelse høre eksperter fra EFSA og anmode om yderligere tekniske eller videnskabelige oplysninger fra andre medlemsstater til brug ved vurderingen. Den rapporterende medlemsstat kan foretage vurderingen sammen med en anden rapporterende medlemsstat.

Den rapporterende medlemsstat anmoder anmelderne om at sende et ajourført resumé til EFSA og de andre medlemsstater og efter anmodning til Kommissionen samtidig med, at den rapporterende medlemsstats udkast til vurderingsrapport sendes til EFSA.

Medlemsstaterne, EFSA eller Kommissionen kan via den rapporterende medlemsstat anmode om, at anmelderne også sender dem et ajourført fuldstændigt dossier eller dele deraf.

3. Så snart en rapporterende medlemsstat bliver klar over, at den ikke vil kunne overholde den frist, der i stk. 1 er fastsat for indsendelse af udkastet til vurderingsrapport til EFSA, underretter den Kommissionen og EFSA herom og angiver årsagerne til forsinkelsen. Alle medlemsstaterne sender Kommissionen og EFSA en rapport om, hvordan vurderingen af det aktive stof, som de er rapporterende medlemsstat for, skrider frem. Rapporten skal foreligge senest den 30. april 2003.

4. Senest 30 dage efter at have modtaget det ajourførte resumé og udkastet til vurderingsrapport som nævnt i stk. 1 anerkender EFSA modtagelsen af rapporten over for den rapporterende medlemsstat. I særtilfælde, hvor udkastet til vurderingsrapport helt klart ikke opfylder kravene til det format, som Kommissionen har anbefalet, aftaler Kommissionen med EFSA og den rapporterende medlemsstat, hvornår der skal forelægges en ændret rapport. Fristen må højst være på fire måneder.

5. EFSA rundsender den rapporterende medlemsstats udkast til vurderingsrapport til medlemsstaterne og kan tilrettelægge en høring af eksperter, herunder fra den rapporterende medlemsstat. EFSA kan høre nogle eller alle anmeldere af aktive stoffer, der er anført i bilag I, om rapporten eller dele af rapporten om det relevante aktive stof.

Uden at dette berører direktivets artikel 7, accepteres fremlæggelse af nye undersøgelser ikke. Den rapporterende medlemsstat kan efter aftale med EFSA anmode anmelderne om inden for bestemte frister at fremlægge yderligere data, som den selv eller EFSA finder nødvendige til belysning af dossieret.

6. EFSA stiller efter særskilt anmodning følgende oplysninger til rådighed eller giver interesserede adgang til at gøre sig bekendt med dem:

a) de oplysninger, der er nævnt i stk. 1, sidste afsnit, dog bortset fra oplysninger, der er accepteret som fortrolige i overensstemmelse med direktivets artikel 14

b) det aktive stofs navn

c) indholdet af det rene aktive stof i det fremstillede produkt

d) den liste over data, der kræves for at vurdere, om det aktive stof eventuelt kan optages i direktivets bilag I, først som anført i den rapporterende medlemsstats rapport og dernæst som færdiggjort af EFSA

e) udkastet til vurderingsrapport, dog bortset fra oplysninger, der er accepteret som fortrolige i overensstemmelse med direktivets artikel 14.

7. EFSA vurderer den rapporterende medlemsstats udkast til vurderingsrapport og afgiver udtalelse om, hvorvidt det aktive stof kan forventes at opfylde sikkerhedskravene i direktivet, til Kommissionen senest et år efter at have modtaget udkastet til vurderingsrapport. Eventuelt afgiver EFSA udtalelse om de mulige alternativer, der hævdes at opfylde sikkerhedskravene. Kommissionen og EFSA aftaler en tidsplan for afgivelsen af udtalelser for at lette planlægningen af arbejdet. Kommissionen og EFSA aftaler, i hvilken form EFSA's udtalelse skal fremlægges.

8. Senest seks måneder efter at have modtaget EFSA's udtalelse som nævnt i stk. 7 fremlægger Kommissionen et udkast til revideret vurderingsrapport. Uden at foregribe et eventuelt forslag, Kommissionen måtte fremsætte med henblik på at ændre bilaget til direktiv 79/117/EØF, forelægger den komitéen følgende på grundlag af den endelige reviderede vurderingsrapport:

a) et udkast til direktiv om optagelse af det aktive stof i direktivets bilag I, eventuelt med fastlæggelse af betingelserne, herunder fristen, for optagelsen, eller

b) et udkast til beslutning rettet til medlemsstaterne, hvorefter de skal trække godkendelserne af plantebeskyttelsesmidler, der indeholder det aktive stof, tilbage, jf. direktivets artikel 8, stk. 2, fjerde afsnit, fordi det pågældende aktive stof ikke er optaget i direktivets bilag I, med angivelse af årsagerne til, at det ikke er optaget.

Direktivet eller beslutningen vedtages efter proceduren i direktivets artikel 19.

9. Når Kommissionen fremlægger et udkast til direktiv eller beslutning efter stk. 8, fremlægger den samtidig konklusionerne af komitéens undersøgelse i form af en endelig revideret vurderingsrapport, der nævnes i det kortfattede mødereferat.

Offentligheden skal have mulighed for aktindsigt i den endelige reviderede vurderingsrapport, dog bortset fra de dele af den, der vedrører fortrolige oplysninger, som er indeholdt i dossiererne og accepteret som sådanne i overensstemmelse med direktivets artikel 14."

2) Artikel 10, stk. 4, første punktum, affattes således: "Der skal forelægges en liste over tilgængelige undersøgelser senest den 23. maj 2003. Der skal foreligge en fuldstændig datapakke senest den 23. maj 2003."

3) Artikel 11, stk. 2, andet punktum, affattes således: "Medlemsstaterne trækker senest den 25. juli 2003 godkendelser af plantebeskyttelsesmidler, der indeholder aktive stoffer, for hvilke der ikke er modtaget nogen acceptabel anmeldelse, tilbage. Godkendelserne af plantebeskyttelsesmidler, der indeholder aktive stoffer, som der ikke er blevet indsendt nogen liste over tilgængelige undersøgelser for, eller som der ikke foreligger nogen fuldstændig datapakke for, skal trækkes tilbage ved udløbet af den frist, der er fastsat i beslutningen om ikke at optage det pågældende aktive stof."

4) I bilag I, del A, ændres "Nederlandene" til "Sverige" i forbindelse med det aktive stof Tolclofos-methyl.

Artikel 21

Ikrafttrædelse

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. august 2002.

På Kommissionens vegne

Margot Wallström

Medlem af Kommissionen

(1) EFT L 230 af 9.8.1991, s. 1.

(2) EFT L 148 af 6.6.2002, s. 19.

(3) EFT L 366 af 15.12.1992, s. 10.

(4) EFT L 259 af 13.10.2000, s. 27.

(5) EFT L 55 af 29.2.2000, s. 25.

(6) EFT L 31 af 1.2.2002, s. 1.

(7) EFT L 33 af 8.2.1979, s. 36.

(8) Den Videnskabelige Styringskomités udtalelse af 28. maj 1999 om antimikrobiel resistens.

BILAG I

Liste over aktive stoffer (kolonne A), rapporterende medlemsstater (kolonne B) og anmeldere (identifikationskode) (kolonne C)

DEL A

>TABELPOSITION>

DEL B

>TABELPOSITION>

BILAG II

Liste over anmeldernes identifikationskoder, navne og adresser

>TABELPOSITION>

BILAG III

Medlemsstaternes koordinerende myndigheder (der findes flere oplysninger på websiden: http://www.europa.eu.int/comm/food/fs/ph_ps/pro/index_en.htm)

ØSTRIG

Bundesamt für Ernährungssicherheit Landwirtschaftliche Untersuchungen und Forschung Wein Spargelfeldstraße 191 A - 1220 Wien

BELGIEN

Ministère des classes moyennes et de l'agriculture Service Qualité des matières premières et analyses WTC 3, 8e étage

Boulevard S. Bolivar 30

B - 1000 Bruxelles

DANMARK

Miljøministeriet Miljøstyrelsen

Pesticidkontoret

Strandgade 29 DK - 1401 København K

TYSKLAND

Biologische Bundesanstalt für Land- und Forstwirtschaft (BBA) Abteilung für Pflanzenschutzmittel und Anwendungstechnik (AP) Messeweg 11-12 D - 38104 Braunschweig

GRÆKENLAND

Hellenic Republic Ministry of Agriculture General Directorate of Plant Produce

Directorate of Plant Produce Protection

Department of Pesticides

3-4 Hippokratous Street GR - 10164 Athens

SPANIEN

Ministerio de Agricultura, Pesca y Alimentación Dirección General de Agricultura

Subdirección General de Medios de Producción Agrícolas

Ciudad de Barcelona, 118-120 E - 28007 Madrid

FINLAND

Kasvintuotannon tarkastuskeskus Torjunta-aineet PL 42 FIN - 00501 Helsinki

FRANKRIG

Ministère de l'agriculture, de l'alimentation, de la pêche et des affaires rurales Sous-direction de la qualité et de la protection des végétaux

Bureau de la réglementation et de la mise sur le marché des intrants

251, rue de Vaugirard F - 75732 Paris Cedex 15

IRLAND

Pesticide Control Service Department of Agriculture and Food Abbotstown Laboratory Complex

Abbotstown, Castleknock

Dublin 15 Ireland

ITALIEN

Ministero della Salute Direzione generale della Sanità pubblica veterinaria degli alimenti e della nutrizione Piazza G. Marconi, 25 I - 00144 Roma

LUXEMBOURG

Administration des services techniques de l'agriculture Service de la protection des végétaux Boîte postale 1904 16, route d'Esch L - 1019 Luxembourg

NEDERLANDENE

College voor de Toelating van Bestrijdingsmiddelen Postbus 217 6700 AE Wageningen Nederland

PORTUGAL

Direcção-Geral de Protecção das Culturas Quinta do Marquês P - 2780 Oeiras

SVERIGE

Kemikalieinspektionen Box 1384 S - 17127 Solna

DET FORENEDE KONGERIGE

Pesticides Safety Directorate Department for Environment, Food and Rural Affairs Mallard House

Kings Pool

3 Peasholme Green

York YO1 7PX United Kingdom

BILAG IV

Organer i medlemsstaterne, som skal kontaktes om betaling af de gebyrer, der er nævnt i artikel 17, og hvortil disse gebyrer skal betales

ØSTRIG

Bundesamt für Ernährungssicherheit Landwirtschaftliche Untersuchungen und Forschung Wein Spargelfeldstraße 191 A - 1220 Wien

BELGIEN

Fonds budgétaire des matières premières

Ministère des classes moyennes et de l'agriculture

Inspection générale des matières premières et produits transformés, WTC 3 Boulevard S. Bolivar 30 B - 1000 Bruxelles Kontonummer 679-2005985-25 (Banque de la Poste)

DANMARK

Miljøministeriet

Miljøstyrelsen

Pesticidkontoret Strandgade 29 DK - 1401 København K

TYSKLAND

Biologische Bundesanstalt für Land- und Forstwirtschaft Abteilung für Pflanzenschutzmittel und Anwendungstechnik Messeweg 11-12 D - 38104 Braunschweig

GRÆKENLAND

Hellenic Republic Ministry of Agriculture General Directorate of Plant Produce

Directorate of Plant Produce Protection

Department of Pesticides

3-4 Hippokratous Street GR - 10164 Athens

SPANIEN

Ministerio de Agricultura, Pesca y Alimentación Dirección General de Agricultura

Subdirección General de Medios de Producción Agrícolas

Ciudad de Barcelona, 118-120 E - 28007 Madrid

FINLAND

Kasvintuotannon tarkastuskeskus Torjunta-aineet PL 42 FIN - 00501 Helsinki Bank og kontonummer:

Leonia Bank plc

PSP BFIHH

800015-18982

FRANKRIG

Ministère de l'agriculture et de la pêche Bureau de la réglementation des produits antiparasitaires 251, rue de Vaugirard F - 75732 Paris Cedex 15

IRLAND

Pesticide Control Service Department of Agriculture, Food and Rural Development Abbotstown Laboratory Complex

Abbotstown, Castleknock

Dublin 15 Ireland

ITALIEN

Tesoreria provinciale dello Stato di Viterbo postgirokontonr. 11281011

LUXEMBOURG

Administration des services techniques de l'agriculture Boîte postale 1904 L - 1019 Luxembourg

NEDERLANDENE

College voor de Toelating van Bestrijdingsmiddelen Postbus 217 6700 AE Wageningen Nederland

PORTUGAL

Direcção-Geral de Protecção das Culturas Quinta do Marquês P - 2780 Oeiras Kontonummer 003505840003800793097

Bank: Caixa Geral de Depósitos

SVERIGE

Kemikalieinspektionen Box 1384 S - 17127 Solna Nationalt girokontonummer 4465054-7

DET FORENEDE KONGERIGE

Pesticides Safety Directorate Department for Environment, Food and Rural Affairs Mallard House

Kings Pool

3 Peasholme Green

York YO1 7PX United Kingdom